Dūpiāza
Dūpiāza vel litteris Perso-Arabicis دوپیازه, Bengalicis দোপেঁয়াজা dopĕyājā, est categoria ferculorum origine Persica in arte coquinaria Indica. Nomen lingua Persica ad pedem litterarum "duae cepae" dicit quia cepae bis iniciuntur dum ferculum paratur. Ferculum solitum artis coquinariae Musulmanorum Indiae (recentius Pakistaniaeque et Bangladesae), dupiaza iam ante annum 1841 Britannis in India bene cognoscebatur, praesertim illis e matre Inda natis qui stilo partim Indico vivebant. Ita in mythistoria Society in India dupiaza allio temperata pilauque modo Deccanensi in cenis veterani Jones comeduntur, uxore Inda, matre Inda, filiabus formosis, ab iuvenibus coniuge carentes senesque stirpis eiusdem atque suae tantum frequentati. Eodem aevo Anglus quidam in Britanniam reditus commemoratur cui somnia reveniunt carilis dupiaza, pilau, chebeb cervini quae non iam gustaverit. Recentius autem Britannis aliisque, si popinas Indicas frequentent, dupiaza saepe offertur. Cepae concisae praefricantur. Carni cuiusque generis sal, gingiber, lac vel cramum illinuntur. Caro sic parata e butyro soluto, curcuma, recentius capsicis, cepa allioque contusis, coriandro, gariofilo, nuce moschata fricatur; ceparum frusta iam fricata iniciuntur; aqua additur; omne elixatur. Capsico olim non usitato, piper sucusque limonii ultimo addebantur.